Адыгэ макъамэ гъуазджэм и курых
Иджыблагъэ Котляровхэ Мариерэ Викторрэ я тхылъ тедзапIэм къыщыдэкIащ УФ-ми КъБР-ми гъуазджэхэмкIэ щIыхь зиIэ я лэжьакIуэ, адыгэ композитор цIэрыIуэ Молэ Владимир и «От музыкального фольклора к национальной опере» тхылъыр. Лэжьыгъэм и пэублэ псалъэр хуитхащ журналист, усакIуэ Моттаевэ Светланэ.
«Къамботрэ Лацэрэ», «Дахэнагъуэ» оперэхэр, «Легенда гор» балетыр, симфоние лэжьыгъэ зыбжанэ (увертюрэхэр, поэмэхэр, кантатэхэр, ораторийхэр), уэрэдхэр, романсхэр зи Iэдакъэ къыщIэкIа, спектаклхэм я макъамэхэр зытха Молэ Владимир и цIэр Къэбэрдей-Балъкъэрым и макъамэ гъуазджэм и тхыдэм дыщэ хьэрфкIэ хатхащ.
Композиторым и тхылъыщIэм къыщыбгъуэтынущ и гъащIэм, и егъэджакIуэ-хэм, лэжьэгъухэм, ныбжьэгъухэм ятеухуа и гукъэкIыжхэр, адыгэ макъамэ гъуазджэм и курых хъуа, абы и дыщэ фондым хыхьа и лэжьыгъэхэр, адыгэ IуэрыIуатэм и щхьэхуэныгъэхэм, уэрэдым и тхыдэм, балет гъуазджэм теухуа и тхыгъэхэр. Къыхэгъэщыпхъэщ лэжьыгъэм языныкъуэ тхыгъэхэр адыгэбзэ-кIэ, адрейхэр — урысыбзэ- кIэ зэрихуар.
Молэм и Iэдакъэ къыщIэкIа мы тхылъым щызэхуэхьэсащ композиторым и ехъулIэныгъэхэм теухуауэ МафIэдз Сэрэбий, ХьэхъупащIэ Хьэжбэчыр, Ефэнды Джылахъстэн, Къуэдзокъуэ Хьэсэн, Жылэтеж Сэлэдин, ХьэIупэ ДжэбрэIил, Гъут Iэдэм, КIэщт Мухьэз сымэ, нэгъуэщIхэми я тхыгъэхэр, и уэрэдхэм я нотэхэр, макъамэ гъуазджэм и тхыдэ напэкIуэцIхэр уи нэгу къыщIэзыгъэхьэ сурэтхэр.
КъыжыIапхъэщ, «От музыкального фольклора к национальной опере» лэжьыгъэм ипэIуэкIэ Молэм и Iэдакъэ тхылъ зыбжанэ къызэрыщIэкIар. Апхуэдэщ уэрэдхэр щызэхуэхьэса «Адыгэ уэрэдыжьхэр» (1964 гъэ), «Песни» (1987 гъэ), «Бланэ щалъху мэкIуэж» (1998 гъэ), IыхьиплI хъу «Къамботрэ Лацэрэ» оперэм и нотэхэр зэрыхуа (2004 гъэ), и гукъэкIыжхэмрэ гупсысэхэмрэ щызэхуэхьэса «Святая к музыке любовь» (2005 гъэ), сабийхэм папщIэ итха уэрэдхэр зэрыхуа, сурэтхэмкIэ гъэдэха «У мира доброе начало» (2004 гъэ), «Из истории фольклорной музыкальной культуры Кабардино-Балкарии» (2011 гъэ) тхылъ щхьэпэхэр.
Зи илъэс 75-р нэгъабэ зыгъэлъэпIа композитор цIэрыIуэр ноби жыджэру мэлажьэ, щIэупщIэ зиIэ, зэфIэкIкIэ псыхьа лэжьыгъэхэр и Iэдакъэ къыщIэкIыу.
ТЕКIУЖЬ Заретэ.
